Ο.Φ.Η. (ποδόσφαιρο ανδρών)

Ο **Όμιλος Φιλάθλων Ηρακλείου** είναι ελληνικό αθλητικό σωματείο το οποίο εδρεύει στο Ηράκλειο Κρήτης. Ιδρύθηκε το Δεκέμβριο του 1925.

Το ανδρικό τμήμα ποδοσφαίρου του Ο.Φ.Η. αγωνίζεται στο πρώτο τη τάξει πρωτάθλημα της Α1 Εθνικής Κατηγορίας (Super League 1), με την επωνυμία «**Όμιλος Φιλάθλων Ηρακλείου [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Ο.Φ.Η. 1925 [[Ποδοσφαιρική Ανώνυμη Εταιρεία|Π.Α.Ε.]]**». Την ιστορική έδρα της ομάδας αποτελεί το Γήπεδο «Θεόδωρος Βαρδινογιάννης», το οποίο έχει χωρητικότητα 9.088 θέσεων. Από τη σεζόν 2025–26 αγωνίζεται στο Παγκρήτιο Στάδιο, σε μια προσπάθεια αναβάθμισής του μετά από 22 χρόνια, καθώς και ενσωμάτωσης των σχεδόν 20.000 φιλάθλων που είχαν δώσει το παρόν στον τελικό του Κυπέλλου Ελλάδας 2025. Η ίδια επίδοση (πρόκρισή στον τελικό Κυπέλλου Ελλάδας) επιτεύχθηκε και για το 2026, σε έναν τελικό που θα πραγματοποιηθεί στον Βόλο στις 25 Απριλίου 2026. 

Παράλληλα, το «Θεόδωρος Βαρδινογιάννης» κρίνεται ανίκανο να φιλοξενήσει με ασφάλεια θεατές για λόγους στατικότητας..

Ο ΟΦΗ είναι ο πιο επιτυχημένος κρητικός σύλλογος και ο μόνος στο νησί που έχει συμμετάσχει σε ευρωπαϊκές οργανώσεις. Ακόμα είναι η επαρχιακή ομάδα με τις περισσότερες συμμετοχές στην Α΄ Εθνική Κατηγορία, καθώς μετρά 49 συμμετοχές από το ντεμπούτο του στην πρώτη κατηγορία το 1968–69 μέχρι το 2025–26. Παρά το γεγονός ότι αντιμετώπισε ένα βραχυπρόθεσμο υποβιβασμό, ο ΟΦΗ παραμένει μία ανταγωνιστική ελληνική ομάδα. Ο ΟΦΗ έχει κατακτήσει ένα Κύπελλο Ελλάδας (1986–87) και ένα Βαλκανικό Κύπελλο (1989), και έχει συμμετάσχει επτά φορές σε διοργανώσεις της UEFA.

## Ιστορία
### Τα πρώτα χρόνια
Για την 15ετία 1925–1940, όταν ο ΟΦΗ έκανε τα πρώτα του βήματα, δεν υπάρχουν επαρκή επίσημα ιστορικά στοιχεία, διότι την εποχή εκείνη ήταν σχεδόν αδύνατο μια ομάδα από την Κρήτη να ταξιδέψει και να αγωνιστεί στην ηπειρωτική Ελλάδα. Σύμφωνα με προφορικές αφηγήσεις και μαρτυρίες φαίνεται να έδωσε σ' αυτή την προπολεμική 15ετία πάνω από 400 αγώνες, στη συντριπτική τους πλειοψηφία με αντιπάλους τα άλλα σωματεία του νησιού και πως οι νικηφόροι ήταν πολλαπλάσιοι αυτών που έληξαν με ισοπαλία ή ήττα.

### Συμμετοχή στο Πρωτάθλημα
Ο OΦΗ υπήρξε για πολλά χρόνια ο μοναδικός εκπρόσωπος της Κρήτης στο ελληνικό ποδόσφαιρο. Συμμετείχε για πρώτη φορά στο Πανελλήνιο πρωτάθλημα το 1956, όπου πήγε απευθείας στη Β΄ φάση και κατετάγη 4ος ανάμεσα σε πέντε ομάδες του νοτίου ομίλου. Σε αυτό συμμετείχε και τις επόμενες τρεις περιόδους. Το 1959, με την καθιέρωση των εθνικών κατηγοριών, κατετάγη στη Β΄ Εθνική, όπου και αγωνίστηκε μέχρι και την περίοδο 1967–68, όταν κατάφερε μέσω αγώνων κατάταξης να ανέβει στην Α΄ Εθνική, επικρατώντας του Πανελευσινιακού με 3–0 στον τρίτο αγώνα που έγινε στα Χανιά.

### Πρώτη συμμετοχή στην Α΄ Εθνική και μετέπειτα χρόνια
Στην πρώτη του συμμετοχή στην Α΄ Εθνική (1968–69) ο ΟΦΗ πέτυχε την παραμονή του σχετικά άνετα, κατακτώντας την 12η θέση σε σύνολο 18 ομάδων. Θετική πορεία είχε και την επόμενη χρονιά, τερματίζοντας 13ος χάρη κυρίως στην ισχυρή του έδρα, όπου σημείωσε 10 νίκες. Την περίοδο 1970–71 κατετάγη 17ος και υποβιβάστηκε. Τις επόμενες τέσσερις περιόδους ο ΟΦΗ δεν κατάφερε να διεκδικήσει την άνοδό του στην κορυφαία κατηγορία και περιορίστηκε στην άνετη παραμονή του. Το 1976 ανακηρύχθηκε πρωταθλητής του νότιου ομίλου της Β΄ Εθνικής, κερδίζοντας την απευθείας άνοδο. Η επάνοδός του στην Α΄ Εθνική ήταν άκρως επιτυχημένη και στηριζόμενος ξανά στην ισχυρή του έδρα κατετάγη 6ος κατακτώντας τον άτυπο τίτλο της κορυφαίας επαρχιακής ομάδας. Τις επόμενες περιόδους διατηρήθηκε άνετα στην κατηγορία, τερματίζοντας τακτικά στην πρώτη δεκάδα, χωρίς όμως να μπορέσει να κάνει κάτι παραπάνω.

### Εποχή Γκέραρντ
Καθοριστικός στάθηκε για τον ΟΦΗ ο ερχομός του Ολλανδού προπονητή Ευγένιου Γκέραρντ. Η πρώτη του χρονιά στην ομάδα ήταν ιδιαίτερα επεισοδιακή. Με το τέλος του πρωταθλήματος ο ΟΦΗ τερμάτισε δεύτερος και είχε κερδίσει για πρώτη φορά στην ιστορία του την έξοδο στην Ευρώπη, με την τελική θέση της ομάδας να εξαρτάται από την εκδίκαση της υπόθεσης Ίσις. Ο Χιλιανός μέσος του ΟΦΗ Αλεσάντρο Ίσις, είχε ανιχνευθεί θετικός σε χρήση απαγορευμένης φαρμακευτικής ουσίας κατά τη διενέργεια εργαστηριακών ελέγχων αντιντόπινγκ σε δύο διαφορετικούς αγώνες, τον Παναχαϊκή–ΟΦΗ 1–2 τον Ιανουάριο και τον ΠΑΟΚ–ΟΦΗ 0–0 τον Απρίλιο του 1986. Στην πρώτη περίπτωση επιχειρήθηκε συγκάλυψη του γεγονότος, η δημοσιοποίησή του όμως από την εφημερίδα ''Το Έθνος'' οδήγησε σε παραιτήσεις υπευθύνων, ενώ ούτε έπειτα από το δεύτερο εντοπισμό επιβλήθηκαν κάποιες κυρώσεις. Ο ισχύων τότε κανονισμός προέβλεπε για μεν τον Ίσις τιμωρία αποκλεισμού, για δε τον σύλλογο ήττα και αφαίρεση 4 βαθμών για κάθε αγώνα όπου υπήρξε ανίχνευση της ουσίας.

Την αμέσως επόμενη χρονιά, ο ΟΦΗ αναδείχθηκε Κυπελλούχος, επικρατώντας στον τελικό του Ηρακλή Θεσσαλονίκης με 3–1 στη διαδικασία των πέναλτι, καθώς στην κανονική διάρκεια και στην παράταση του τελικού οι δύο ομάδες αναδείχθηκαν ισόπαλες 1–1. Στο πρωτάθλημα της ίδιας περιόδου τερμάτισε τρίτος, ενώ στην Ευρώπη πέρασε στο δεύτερο γύρο του κυπέλλου Κυπελλούχων, όπου αποκλείστηκε από την ιταλική Αταλάντα. Την περίοδο 1987–88 ο ΟΦΗ κατετάγη τρίτος, κερδίζοντας το εισιτήριο για το Βαλκανικό κύπελλο της επόμενης χρονιάς, το οποίο και κατέκτησε.

Τα επόμενα χρόνια η ηρακλειώτικη ομάδα καθιερώθηκε στις υψηλότερες θέσεις του βαθμολογικού πίνακα, ενώ το 1990 ήταν φιναλίστ στο Κύπελλο για δεύτερη φορά στην ιστορία του, γνωρίζοντας την ήττα με 4–2 από τον Ολυμπιακό στον τελικό της διοργάνωσης. Την περίοδο 1992–93 κέρδισε την έξοδο στο κύπελλο UEFA, όπου πραγματοποίησε μια αξιομνημόνευτη πορεία μέχρι τους 16 της διοργάνωσης, αποκλείοντας τη Σλάβια Πράγας και την Ατλέτικο Μαδρίτης, για να αποκλειστεί στη συνέχεια από την πορτογαλική Μποαβίστα.

Την εποχή Γκέραρντ ο ΟΦΗ έγινε γνωστός και για την εύρεση και ανάπτυξη ταλέντων. Αρκετοί ποδοσφαιριστές, μεταξύ άλλων οι Νίκος Νιόπλιας, Νίκος Μαχλάς, Ηλίας Πουρσανίδης, Πέτρος Μαρινάκης, Γιάννης Αναστασίου, Μαχαμαντού Ντιαρά, ξεκίνησαν ή βελτίωσαν την καριέρα τους μέσω της ομάδας του Ηρακλείου. Παράλληλα, με τη δημιουργία του Βαρδινογιάννειου Αθλητικού Κέντρου (ΒΑΚ) ο ΟΦΗ έγινε η πρώτη ελληνική ομάδα με ανάλογης ποιότητας εγκαταστάσεις.

### Η παρακμή, η επάνοδος και τα σοβαρά οικονομικά προβλήματα
Μετά τον θάνατο του Θεόδωρου Βαρδινογιάννη, βασικού χρηματοδότη της ομάδας το 1996 και την αποχώρηση του προπονητή Γκέραρντ το 2000 ξεκίνησε μια περίοδος παρακμής και οικονομικής κακοδιαχείρισης. Το 2006 η ΠΑΕ εντάχθηκε στο άρθρο 44 περί χρεωκοπίας και τα χρέη της, περίπου δύο εκατομμύρια ευρώ, διαγράφηκαν κατά το μεγαλύτερο μέρος. Όμως τα αγωνιστικά προβλήματα συνεχίστηκαν και ύστερα από μία σειρά κακών αγωνιστικών περιόδων οδήγησαν στον υποβιβασμό του ΟΦΗ την περίοδο 2008–09, εξέλιξη που οδήγησε σε διοικητικές ανακατατάξεις, με τον παλαίμαχο ποδοσφαιριστή της ομάδας Νίκο Μαχλά να συμμετέχει στη διοίκηση της ομάδας.

Δύο χρόνια αργότερα (2010–11) ο ΟΦΗ επέστρεψε στη Super League και στην πρώτη του χρονιά μετά τον προβιβασμό (2011–12) παρέμεινε άνετα στην κατηγορία, όμως την επόμενη (2012–13) απέφυγε οριακά τον υποβιβασμό. Την περίοδο 2013–14 τερμάτισε έκτος, αλλά την επόμενη (2014–15) τα σοβαρά οικονομικά προβλήματα που έφερε η συσσώρευση χρεών ύψους 12,2 εκατομμυρίων δεν του επέτρεψαν να συνεχίσει στο ίδιο υψηλό επίπεδο. Η ομάδα έπεσε στις τελευταίες θέσεις της βαθμολογίας και στις 21 Μαρτίου 2015 (πριν τη διεξαγωγή της 29ης αγωνιστικής), ανακοινώθηκε η αποχώρησή της από το πρωτάθλημα, λόγω αδυναμίας της διοίκησης να καλύψει τις οικονομικές υποχρεώσεις που είχαν δημιουργηθεί τα τελευταία χρόνια. Οι 15 ποδοσφαιριστές που είχαν απομείνει στο σύλλογο εμφανίστηκαν εκείνη την ημέρα στο «Γεντί Κουλέ» και αποχαιρέτησαν τους οπαδούς του συλλόγου.

Τα οικονομικά προβλήματα του συλλόγου τον οδήγησαν στον υποβιβασμό στην ερασιτεχνική Γ΄ Εθνική (2015–16), όπου κατάφερε να τερματίσει πρώτος στον 4ο όμιλο και να προβιβαστεί στη Φούτμπολ Λιγκ (2016–17).

Τη σεζόν 2017–18 τερμάτισε στην 1η θέση και κέρδισε την άνοδο στη Σούπερλιγκ για τη σεζόν 2018–19.

### Η επιστροφή στην Super League και η νέα εποχή
Το καλοκαίρι του 2018, ο Ο.Φ.Η. επέστρεψε στη Σούπερ Λιγκ μετά από τρία χρόνια στις χαμηλότερες κατηγορίες, βιώνοντας μια τριετία γεμάτη οικονομικά προβλήματα και απαξίωση. 

Στις 18 Οκτωβρίου 2018, ο Ο.Φ.Η. γύρισε ριζικά σελίδα, περνώντας σε μια νέα εποχή με την επένδυση του Μιχάλη Μπούση, ενός Έλληνα ομογενή επιχειρηματία. Γεννημένος στο Σικάγο το 1974, ο Μπούσης υπήρξε αθλητής του Αμερικάνικου Ποδοσφαίρου στα κολεγιακά του χρόνια και σήμερα κατέχει 16 καταστήματα σούπερ μάρκετ σε δύο αμερικανικές πολιτείες. Στην πρώτη του δημόσια τοποθέτηση ως ιδιοκτήτης του συλλόγου, δήλωσε: “Θα προσπαθήσουμε με τους υπόλοιπους να κάνουμε τον Ο.Φ.Η. μεγάλο όπως ήταν. Αυτή η ομάδα θα χτιστεί πάλι από την αρχή για να κάνουμε το καλύτερο που μπορούμε. Θέλουμε όλο τον κόσμο της Κρήτης να στηρίξει την ομάδα και να πάει από το καλό στο καλύτερο. Ο Ο.Φ.Η. δεν θέλω να είναι ομάδα του Ηρακλείου αλλά της Κρήτης. Θέλω να είναι περήφανοι οι παίκτες που παίζουν στον Ο.Φ.Η.”.

#### 2018–2019
Τη σεζόν 2018–19, ο Ο.Φ.Η. κατέλαβε την 13η θέση του βαθμολογικού πίνακα με 32 βαθμούς. Μέσα από τη διαδικασία των μπαράζ, με αντίπαλο τον Πλατανιά (0–0, 3–2), κατάφερε να παραμείνει στη κατηγορία.

#### 2019–2020
Τη σεζόν 2019–20, ο Ο.Φ.Η. κατέλαβε την 5η θέση του βαθμολογικού πίνακα στην κανονική διάρκεια του πρωταθλήματος, συμμετείχε στα πλέι οφ της διοργάνωσης και εξασφάλισε τη συμμετοχή του σε ευρωπαϊκή διοργάνωση μετά από 20 χρόνια.

#### 2020–2021
Στην κανονική διάρκεια του πρωταθλήματος Super League της σεζόν 2020–21, ο Ο.Φ.Η. συγκέντρωσε 19 βαθμούς και βρέθηκε στη 13η θέση της βαθμολογίας. Μετά την ολοκλήρωση των πλέι άουτ, κατέλαβε την 12η θέση με συνολικά 32 βαθμούς. 

#### 2021–2022
Τη σεζόν 2021–22, ο Ο.Φ.Η. κατέλαβε την 7η θέση του βαθμολογικού πίνακα στην κανονική διάρκεια του πρωταθλήματος, ενώ μετά το τέλος των playouts τερμάτισε στην 8η θέση με 44 βαθμούς.

#### 2022–2023
Στην κανονική διάρκεια του πρωταθλήματος της σεζόν 2022–23, ο Ο.Φ.Η. συγκέντρωσε 26 βαθμούς. Συμμετείχε για τρίτη συνεχόμενη χρονιά στα πλέι άουτ, όπου τερμάτισε πρώτος με 41 βαθμούς, καταλαμβάνοντας την 7η θέση στη γενική βαθμολογία.

#### 2023–2024
Ο Ο.Φ.Η. την σεζόν 2023–24 τερμάτισε στην 10η θέση στην κανονική διάρκεια αλλά και στα πλέι άουτ στα οποία συμμετείχε. 

#### 2024–2025
Την σεζόν 2024–25 κατάφερε να τερματίσει στην 6η θέση στην κανονική διάρκεια αλλά υποχώρησε στην 8η μετά τα πλέι οφ των θέσεων 5–8 που συμμετείχε. Στο Κύπελλο έφτασε ως τον τελικό μετά από 35 χρόνια. Έχασε όμως από τον Ολυμπιακό με 2–0.

Την επόμενη σεζόν 2025–26, ο ΟΦΗ συνέχισε την πορεία του στο Κύπελλο Ελλάδας Betsson, φτάνοντας για δεύτερη συνεχόμενη χρονιά στον τελικό — επίτευγμα που χαρακτηρίστηκε «back to back». Στα ημιτελικά αντιμετώπισε τον Λεβαδειακό, με τον πρώτο αγώνα στο Ηράκλειο να λήγει ισόπαλο 1–1. Στον επαναληπτικό στη Λιβαδειά, παρότι έμεινε με δέκα παίκτες από το 34ο λεπτό λόγω αποβολής του Σαλσίδο, ο ΟΦΗ προκρίθηκε χάρη στη νίκη με 1–0 (γκολ του Λαμπρόπουλου στο 45′), με συνολικό σκορ 2–1. Έτσι, η ομάδα θα διεκδικήσει το τρόπαιο για τέταρτη φορά στην ιστορία της, επιβεβαιώνοντας την ανερχόμενη ανταγωνιστικότητά της υπό τη διοίκηση Μπούση.

#### 2025–2026
Την σεζόν 2025–26, ο Ο.Φ.Η. συμμετείχε ως φιναλίστ του Κυπέλλου της προηγούμενης σεζόν στο Σούπερ Καπ, το οποίο αναβίωσε μετά από 19 χρόνια. Έχασε όμως ξανά από τον Ολυμπιακό με 3–0 στην παράταση.

## Έμβλημα
Κύριο στοιχείο του εμβλήματος του συλλόγου είναι η ασπίδα με την επιγραφή «ΟΦΗ» και χρώματα αυτού το μαύρο και το λευκό. Το 2016, με αφορμή τη σύσταση νέας ΠΑΕ, προστέθηκε το έτος ίδρυσης του συλλόγου «1925».

Στις 7 Αυγούστου 2020, η διοίκηση του ΟΦΗ άλλαξε το έμβλημα της ομάδας αντικαθιστώντας το με έναν κύκλο. Το νέο έμβλημα του ΟΦΗ αποτελεί έκφραση ενότητας, δύναμης, αυθεντικότητας και υπερηφάνειας. Ένας τέλειος κύκλος, που συμβολίζει έναν ολόκληρο κόσμο, ένα νέο ποδοσφαιρικό ήθος, το όραμα των ανθρώπων του ΟΦΗ για την ομάδα και το νησί της Κρήτης. Ένας κύκλος που χωράει μέσα του τη μεγάλη κληρονομιά του ΟΦΗ, τις ακέραιες ποδοσφαιρικές του αξίες και τη σημαντική ιστορία της Κρήτης.


Αρχείο:OFI Crète (logo, 70s-80s).svg|Έως το 1980
Αρχείο:OFI Crète (ancien logo-2).svg|1980–2016
Αρχείο:OFI Crète (ancien logo).svg|2016–2020
Αρχείο:OFI FC Logo 2020.png|2020–Σήμερα


## Χρώματα
Τα χρώματα που χρησιμοποιεί ο Ο.Φ.Η. από την ίδρυσή του είναι το Μαύρο και το Λευκό. Το μαύρο είναι ένα παραδοσιακό χρώμα που φορούν οι άνδρες στην Κρήτη, αντανακλώντας την πολιτιστική κληρονομιά του νησιού. Επιπλέον, κανένας άλλος αθλητικός σύλλογος στην Κρήτη δεν είχε τον ίδιο συνδυασμό εκείνη την εποχή. Αυτά τα χρώματα έχουν γίνει συνώνυμα με την ταυτότητα του συλλόγου, αντιπροσωπεύοντας την κληρονομιά και τις αξίες του.

### Χορηγίες
* Μεγάλος Χορηγός Φανέλας: **Betsson**
* Επίσημος Κατασκευαστής Αθλητικών Ειδών: **[[Puma]]**
* Χρυσός Χορηγός: **AVIS**

## Οικονομικά και ιδιοκτησιακό
Στην μετοχική σύνθεση της ΠΑΕ ΟΦΗ 1925 μετέχει εκ του νόμου ο Ερασιτέχνης ΟΦΗ με ποσοστό **10%.**

Από τον Οκτώβριο του 2018 μέχρι σήμερα, **η πλειοψηφία των μετοχών** ανήκει πλέον στον Ελληνοαμερικάνο επιχειρηματία, **Μιχάλη Μπούση με ποσοστό 82.44%**.

### Επωνυμία
Η επωνυμία της Αθλητικής Ανώνυμης Εταιρείας (ΑΑΕ), απαραίτητης για τη συμμετοχή της ομάδας (ΠΑΕ) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:

* Ο.Φ.Η. Π.Α.Ε. (1979–2015)
* Ο.Φ.Η. 1925 Π.Α.Ε. (2016–Σήμερα)

## Οι αγώνες στις ευρωπαϊκές διοργανώσεις
Ο ΟΦΗ εξασφάλισε για πρώτη φορά την έξοδό του στις ευρωπαϊκές διοργανώσεις μέσω του κυπέλλου ΟΥΕΦΑ της περιόδου 1986–87, όπου στην παρθενική του εμφάνιση κατάφερε να πάρει την πρώτη του νίκη απέναντι στη Χάιντουκ Σπλιτ (1–0).

Κορυφαία στιγμή για τον σύλλογο υπήρξε η συμμετοχή στη φάση των 16 τόσο στο κύπελλο Κυπελλούχων την περίοδο 1987–88, μόλις στη δεύτερη ευρωπαϊκή συμμετοχή του, όσο και στο κύπελλο ΟΥΕΦΑ την περίοδο 1993–94 έπειτα από προκρίσεις επί των Σλάβια Πράγας και Ατλέτικο Μαδρίτης.

Η ευρύτερη σε έκταση νίκη που έχει επιτύχει, σημειώθηκε στο κύπελλο ΟΥΕΦΑ της περιόδου 2000–01 επί της σερβικής Νάπρεντακ με 6–0. Πρώτος σκόρερ στην ιστορία του συλλόγου στις ευρωπαϊκές διοργανώσεις είναι ο Νίκος Παπαδόπουλος με 4 τέρματα και ακολουθεί ο Νίκος Νιόπλιας με 3.

## Τίτλοι – Διακρίσεις
### Τίτλοι
* 1 Κύπελλο Ελλάδας: 1986–87
* 1 Βαλκανικό κύπελλο: 1988–89
* 3 Πρωταθλήματα Β΄ Κατηγορίας: 1965–66 (1ος όμιλος), 1975–76 (1ος όμιλος), 2017–18  
* 1 Πρωτάθλημα Γ΄ Κατηγορίας: 2015–16 (4ος όμιλος)
* 18 Πρωταθλήματα Ε.Π.Σ. Ηρακλείου: 1927–28, 1928–29, 1930–31, 1931–32, 1932–33, 1934–35, 1947–48, 1948–49, 1951–52, 1953–54, 1954–55, 1955–56, 1956–57, 1957–58, 1958–59, 1959–60, 1960–61, 1961–62
* 7 Κύπελλα Κρήτης: 1947, 1951, 1955, 1956, 1957, 1958, 1960.

### Διακρίσεις
* Δεύτερη θέση στο Πρωτάθλημα Α΄ Εθνικής Κατηγορίας Ελλάδας: 1985–86 
* Φιναλίστ Κυπέλλου Ελλάδας: 1989–90, 2024–25, 2025-26
* Φιναλίστ Σούπερ Καπ Ελλάδας: 1987, 2025
* Φάση των 16 στο Κύπελλο Κυπελλούχων: 1987–88
* Φάση των 16 στο Κύπελλο UEFA: 1993–94.

### Στατιστικά στην Α΄ Εθνική Κατηγορία
* Υψηλότερη θέση: 2η, 1985–1986 
* Χαμηλότερη θέση: 17η (υποβιβασμός), 1970–1971

## Τρέχουσα σύνθεση

## Αξιόλογοι ποδοσφαιριστές

Στις 10 Δεκεμβρίου 2025, αναδείχθηκε η κορυφαία 11αδα στην ιστορία του ΟΦΗ κατόπιν ψηφοφορίας και τεράστια συμμετοχή διαδικτυακά με με 27.715 ψηφους: Προπονητής ο Ευγένιος Γκέραρντ και ο Νίκος Παπαδόπουλος.

Αλλοι αξιόλογοι ποδοσφαιριστές:

*  Παύλος Αδάμος
*  Αλέξης Αλεξούδης
*  Γιάννης Αναστασίου
*  Δημήτρης Βάβουλας
*  Στέφανος Βάβουλας
*  Νίκος Βαμβακούλας
*  Χρήστος Βασιλείου
*  Γιώργος Βλαστός
*  Γιώργος Βλάχος
*  Πέτρος Βουζουνεράκης
*  Λύσανδρος Γεωργαμλής
*  Μανώλης Δερμιτζάκης
*  Βασίλης Καραΐσκος
*  Ορέστης Καρνέζης
*  Κώστας Κιάσσος
*  Θανάσης Κολιτσιδάκης
*  Δημήτρης Κορωνάκης
*  Νίκος Κουνενάκης
*  Γιώργος Κουτσουπιάς
*  Κώστας Κωνσταντινίδης
*  Βαγγέλης Μάντζιος
*  Πέτρος Μαρινάκης
*  Κώστας Μπατσινίλας
*  Αργύρης Μπουρδαμής
*  Χρήστος Μπούρμπος

*  Γρηγόρης Παπαβασιλείου
*  Δημήτρης Παπαδόπουλος
*  Νίκος Παπαδόπουλος
*  Θανάσης Παπάζογλου
*  Κώστας Παπουτσάκης
*  Μανώλης Πατεμτζής
*  Κώστας Παυλόπουλος
*  Τάκης Περσίας
*  Μηνάς Πίτσος  
*  Λευτέρης Πουπάκης
*  Ηλίας Πουρσανίδης
*  Μανώλης Ρουμπάκης
*  Γιάννης Σαμαράς
*  Μιχάλης Σηφάκης
*  Μύρων Σηφάκης
*  Κώστας Σταυρακάκης
*  Γιώργος Στρατάκης
*  Στέλιος Σφακιανάκης
*  Αλέξανδρος Τζόρβας
*  Νίκος Τσίμπος
*  Γρηγόρης Τσινός
*  Θαλής Τσιριμώκος
*  Γιώργος Τσιφούτης
*  Κώστας Φραντζέσκος
*  Κώστας Χανιωτάκης
*  Γρηγόρης Χαραλαμπίδης

*  Βαγγέλης Χοσάδας
*  Πέτρος Μαράκης
*  Ματίας Βερόν
*  Λουτσιάνο Γκαλέτι
*  Λιονέλ Νούνιες
*  Βίκτορ Ούγκο Ντελγκάδο
*  Μετόντι Ντεγιάνοφ
*  Ντουντού Σεαρένσε
*  Αλεσάντρο Σοάρες
*  Πίτερ Οφορίκουε
*  Γουίλσον Μουνιόζ
*  Μαουρίσιο Σολίς
*  Νίκι Παπαβασιλείου
*  Μαχαμαντού Ντιαρά
*  Χάστον Τάμεντ
*  Ίμρε Μπόντα
*  Ντάνιελ Φερνάντες
*  Άνχελ Ιορντανέσκου
*  Ντάνουτ Λούπου
*  Ράικο Γιάνγιανιν
*  Πρέντραγκ Μίτιτς
*  Γκόραν Ντρούλιτς
*  Ντράγκαν Τζουγκάνοβιτς
*  Αλεσάντρο Ίσις

## Προπονητές

## Παραπομπές


## Εξωτερικοί σύνδεσμοι
* 
* 
* Τρέχοντα αποτελέσματα αγώνων ΟΦΗ

Κατηγορία:ΟΦΗ
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1925